Justitsminister Lene Espersen (K) opfordrer lastbilchaufførerne bag den ulovlige blokade til at stoppe. Reglerne for køre- og hviletid er allerede lempet to gange, siger hun. - Justitsministeriet og jeg har haft en god dialog med chaufførernes og vognmændenes organisationer om virkningerne af de skærpede sanktioner. Jeg har været enig med branchen i, at sanktionerne for en række overtrædelser har virket unødvendigt strenge. Det har da også ført til, at jeg i to omgange - i oktober 2006 og i marts 2007 - har lempet praksis på området, siger Lene Espersen. Hun vil ikke blande sig i, hvorvidt politiet skal ophæve blokaderne eller sikre, at de ikke breder sig til hele landet. - Det er en politimæssig vurdering, siger hun. Ministeren understreger, at det er af helt afgørende betydning for færdselssikkerheden, at køre- og hviletidsreglerne overholdes.

Referat:
Justitsministeren opfordrer chaufførerne til at stoppe den ulovlige blokade. Reglerne om køre- og hviletid er allerede lempet to gange, siger hun.